stanford-oval/wikipedia huggingface dataset:
דם האלפים
עלילה > סירי בקאר מורהן

סירי נלקחת על ידי המכשף גראלט מריוויה אל מבצר "קאר מורהן" בצפון הרחוק, בו שוכן בית הספר למכשפים, מקום בו מכשפים מתחילים את אימוניהם. סירי מתחילה את אימוניה המפרכים תחת פיקוחם והשגחתם של המכשפים שבמבצר, וביניהם למברט, אסקל, קואן, וווזמיר הזקן. סירי לומדת על מפלצות, וכיצד ללחום בהן, וכן עוברת אימונים באומנות השימוש בחרב ואימונים מפרכים נוספים.
במהלך תקופת האימונים, קורא גראלט לידידתו משכבר הימים, הקוסמת טריס מריגולד ממריבור, על מנת לסייע באימוניה של סירי. טריס חושדת בהם שהם מעוניינים להפוך את סירי למכשפה על ידי השתלת המוטציות הנדרשות, דבר אשר אינו ניתן לביצוע ללא קוסם מוסמך. טריס כועסת על המכשפים על כך שלא ידעו כיצד להתנהל עם נערה מתבגרת ולא זיהו את תהליכי ההתבגרות המינית שלה, וחשבו שיש בה "משהו לא בסדר". עם זאת, במהלך שהותה של סירי אצל טריס, מגלה טריס כי סירי היא למעשה "מקור" - מאגר של כוח קסם רב עוצמה שטבוע בה מלידה, ועליה ללמוד לשלוט עליו בהקדם. טריס מייעצת לגראלט לקחת אותה אל קוסמת מיומנת ממנה - ינפר.
גראלט מגלה לטריס כי הוא מעוניין לקחתה אל המקדש באלנדר, שם מצוי בית ספר בו תוכל לקבל סירי חינוך רגיל עם נערות בנות גילה.
עלילה > סירי באלנדר

גראלט יוצא מקאר מורהן יחד עם טריס וסירי אל עבר המקדש באלנדר. במהלך המסע נופלת טריס למשכב והם מצטרפים לחבורת סוחרים בראשות הגמד יארפן זיגרין. השיירה מותקפת על ידי חוליית סקויט'אל, וגראלט מגלה שהשיירה הייתה מלכודת מטעם מלכי הצפון שביקשו לבחון את נאמנותם של הסוחרים הגמדים. בסופו של דבר הם מגיעים לאלנדר בשלום. בזמן שהותה באלנדר, מוטרדת סירי על ידי סיוטים חוזרים ונשנים המערבים בין היתר את "האביר השחור" מסינטרה.
אל המקדש באנלדר מגיעה הקוסמת ינפר מוונגרברג, ומתחילה לחנך אותה בתורת הקסם על מנת שתשלוט בכוחותיה, בתקווה שהסיוטים יפסיקו לרדוף אותה.
בינתיים, בטירה על גדות נהר הפונטאר, מתאספים מלכי הצפון: מלך אדירן, מלך טמריה, מלך רדניה, מלך קאדוון ומלכת ליריה וריוויה, לכינוס סודי על מנת לדון בהתארגנות הצבא הנילפגרדאי מחדש סמוך לגבולות שביתת הנשק. במהלך המועצה מתוודעים לכוונתו של הקיסר אמהר לשאת את סירי לאשה על מנת לזכות בכס המלכות בסינטרה בצורה לגיטימית, ועל כן הם מסכימים בשתיקה כי יש לחסל את סירי למען טובת הממלכה.
עלילה > גראלט נגד ריינס

אחד מסוכניו החשאיים של הקיסר מדווח לו על הכינוס של מלכי הצפון. הקיסר אמהר מוציא פקודה כי יש להתנקש בחייו של גראלט, ומצווה כי הפקודה תישלח לקוסם ריינס. עם זאת, מצווה הקיסר לא לפגוע בינפר לרעה.
גראלט מסתייע בחברו דנדליון ובידידתו, חובשת בשם שני, על מנת לעלות על עקבותיו של ריינס. החבורה נופלת למארב של כנופיית שכירי חרב, וגראלט מחסל בקלות את מרבית המתנקשים שהופתעו מהעובדה שהם נשלחו ללחום במכשף ולא באדם רגיל. ריינס מגיע אף הוא, ובמהלך הדו-קרב ביניהם נפצע גראלט באורח קשה. למרות זאת, מתעקש גראלט לרדוף אחר ריינס, ששוב מחולץ על ידי פורטל שנפתח על ידי אדונו המסתורי. גראלט הפצוע מחולץ אף הוא משם על ידי הקוסמת פיליפה אילהארט, המשרתת את מלך רדניה, ומונעת ממנו להמשיך את המרדף על מנת שלא ימות מפצעיו. פיליפה מצליחה לחסל את המתנקש האחרון מהכנופיה שהצליח להמלט לפני כן מחרבו של גראלט.
עלילה > סירי וינפר

סירי מתכוונת לעזוב את המקדש באלנדר יחד עם ינפר, המעוניינת לקחתה לבית הספר הגבוה לקוסמות במבצר "ארטוזה". לפני שהן עוזבות, סירי מתוודה בפניה כי בהתחלה היא לא אהבה אותה, ובפני הקורא מוצגת סדרת פלאשבקים המתארת את היחסים בין ינפר לסירי מאז שהגיעה ינפר לאלנדר ועד רגע זה, וכיצד התפתחו היחסים ביניהן מאי-נעימות הדדית למערכת יחסים של אהבת אם לבתה.
תרגומים

נכון ל-2021, הספר עדיין לא תורגם לעברית. עם זאת, הספר תורגם לאנגלית, ויצא לאור בשנת 2008 בהוצאת Gollancz הבריטית, ושנה לאחר מכן בהוצאת Orbit האמריקנית.
נוסף על התרגום האנגלי, תורגם הספר לשפות רבות, ביניהן צ'כית, רוסית, ליטאית, בולגרית, צרפתית, גרמנית, איטלקית, ספרדית, פורטוגזית ואף לטורקית.
עיבודים

גרסה מוקלטת של הספר יצאה לאור בפולין בשנת 2014. בהפקת ההקלטה השתתפו כ-79 שחקני קול, תוך שימוש במוזיקה ואפקטים מיוחדים.
כמו כן, הספר משמש כבסיס עלילתי לעונה השנייה של סדרת הטלוויזיה "המכשף" בהפקת נטפליקס, שיצאה לאור בדצמבר 2021. עם זאת, ישנם הבדלים רבים בין עלילת הספר לבין עלילת העונה השנייה של הסדרה, ביניהם תוספת של מספר פרטי עלילה שלא היו קיימים בספר לפני כן, השמטות לא מעטות ושינויים בקורותיהן של דמויות שונות. ההבדלים הרבים זכו לביקורת קשה מצד הצופים.
הערות שוליים

↑  Laureaci Nagrody Fandomu Polskiego im. Janusza A. Zajdla, zajdel.art.pl
↑  David Gemmell Legend Award Winners, www.goodreads.com
↑  Słuchowisko "Krew elfów" – recenzja | Warownia - Wiedźmin, www.witchersite.pl
↑  Henry Cavill reveals how Geralt — and 'The Witcher' — have changed for Season 2, SYFY Official Site, ‏2021-12-16 (באנגלית אמריקאית)
↑  Every Difference Between The Witcher Season 2 and the Books - Versus Zone, ‏2021-12-19 (באנגלית אמריקאית)
↑  The Witcher Season 2: 10 Things That Disappointed Fans, According To Reddit, ScreenRant, ‏2021-12-26 (באנגלית אמריקאית)
דיוקן אשת האמן (זריצקי)

| --- | --- |

 מידע כללי
 צייר:  יוסף זריצקי
 תאריך יצירה:  1929
 טכניקה וחומרים:  שמן על בד
 ממדים בס"מ
 רוחב:  89
 גובה:  116
 נתונים על היצירה
 מיקום:  אוסף אילה זקס-אברמוב
"דיוקן אשת האמן" הוא ציור שמן מאת הצייר הישראלי יוסף זריצקי. זהו אחד מציורי הדיוקן הידועים של זריצקי, והוא משקף את השינוי שעברה יצירתו במהלך שנות העשרים של המאה ה-20 אל עבר התרחקות וניתוק מן המציאות הפיזית.
זה הוא ציור פורטרט של שרה (סוניה) זריצקי. היא מתוארת בציור ישובה מאחורי אגרטל פרחים. זריצקי בחר לטשטש כמעט לחלוטין את גוף המודל, והשאיר רק את ראשה וידה של הדמות. שאר הציור מחולק לכתמי צבע חופשיים, בעיקר בגווני לבן ואדום. כתמים אלו מבטלים את ממד העומק של התיאור והופכים אותו לתיאור לירי.
הערות שוליים

1 2  יוסף זריצקי, דיוקן אשת האמן, באוספי המוזיאון, באתר מוזיאון ישראל
האביר האבירי באגס

| --- | --- |

 בימוי:  פריץ פרילינג
 הופק בידי:  John W. Burton 
 תסריט:  וורן פוסטר 
 עריכה:  טרג בראון 
 שחקנים ראשיים:  מל בלאנק
 מדבבים:  מל בלאנק 
 מוזיקה:  מילט פרנקלין 
 מדינה:  ארצות הברית 
 חברת הפקה:  האחים וורנר, Warner Bros. Pictures 
 חברה מפיצה:  האחים וורנר 
 הקרנת בכורה:  23 באוגוסט 1958
 משך הקרנה:  7 דק' 
 שפת הסרט:  אנגלית
 סוגה:  אנימציה
 פרסים:  פרס אוסקר לסרט המונפש הקצר הטוב ביותר (John W. Burton) 
 דף הסרט ב־IMDb
 
האביר האבירי באגס (באנגלית: Knighty Knight Bugs) הוא סרט קצר מונפש של האחים וורנר משנת 1958, אשר בוים על ידי פריץ פרילינג והוא נכלל בסדרת "לוני טונס". הסרט הופץ ב-23 באוגוסט 1958, ומככבים בו באגס באני ויוסמיטי סאם.
סרט זה הוא הסרט המונפש היחיד של באגס באני שזכה בפרס אוסקר לסרט המונפש הקצר הטוב ביותר, אשר הוענק בשנת 1959. הסרט הקצר נכלל מאוחר יותר בסרט האוסף מ-1981, "לוני טונס: הסרט המטורף מטורף של באגס באני".
עלילה

המלך ארתור יושב עם אבירי השולחן העגול שלו, ומדבר על זמנים קשים שפקדו את הממלכה מאז שהאביר השחור גנב את החרב המזמרת. הוא מבקש מהאבירים שלו - ביניהם סר אוסיס מהכבד וסר לוין בקר - מתנדב שיחזיר את החרב. האבירים מתלוננים שלאביר השחור יש דרקון נושף אש ששומר על החרב והוא בלתי מנוצח. המלך ארתור דורש בכעס לדעת אם כל האבירים פחדנים, ונחרד כשהוא שומע קרקורים ורואה את נוצות התרנגולת עפות. באגס, לבוש כמו ליצן חצר, רוקד פנימה ואומר למלך ארתור ש"רק טיפש" יהיה משוגע מספיק כדי ללכת אחרי החרב המזמרת. המלך מסכים, ואומר לבאגס שהוא צריך למצוא את החרב המזמרת, אחרת פניו יונחו על המדף; יישרף על המוקד וראשו ייערף. באגס מפסיק לצחוק ומתחיל לבכות.
בטירתו של האביר השחור - שמוצג כיוסמיטי סאם לבוש בשריון שחור - יש דרקון נושף אש ששייך לסם, אבל הדרקון מצונן מכך שהוא מאפשר לאש שלו לרדת, וכך, נוטה להתקפי התעטשות, מה שגורם לסילוני להבה לירות מנחיריו. סם מאכיל את הדרקון קצת פחם כדי לתדלק את האש הפנימית של הדרקון, ואז חוזר לנמנם על הכיסא שלו. באגס מתגנב לטירה, חולף על פני סם והדרקון ואל החזה שבו הוא שולף את החרב המזמרת. הוא תוהה בגלוי מדוע היא נקראת "חרב מזמרת" ומגלה מתי היא מתחילה לרטוט, להשמיע קולות כמו מסור מוזיקלי, לצלילי "להתכרבל קצת יותר מקרוב, אהובתי". סם מתעורר ורודף אחרי באגס, אבל באגס טורק את הדלת בפניו של סם, מה שגורם לשריון שלו ליפול. לאחר מכן סם מעיר את הדרקון, אשר מבלי להתכוון נושם עליו אש.
באגס רץ מחוץ לטירה, נרדף על ידי סם על הדרקון. באגס נכנס לבור, וסם מחליק מהדרקון כשהוא מנסה לעצור. באגס רץ בחזרה לטירה ומעלה את הגשר כשסם מתקרב, מה שגורם לסם ליפול לתוך החפיר. כאשר סם דורש מבאגס להוריד את הגשר, באגס מוריד אותו ישר על ראשו של סם, שצועק בקול עמום להרים אותו בחזרה. לאחר מכן סאם משתמש בדרקון כדי למשוך בליסטראות למקומה, עולה עליה ומשגר את עצמו לטירה, אך מפספס את החלון שממנו באגס מסתכל, משטח את החזית שלו. לאחר מכן, סם לאס חבל סביב אחד מקרבות הטירה, אך כשהוא מטפס למעלה, באגס מכה את סם בראשו עם פטיש, מה שגורם לסם להחליק במורד החבל מחוץ לשריון שלו.
במחשבה שהשטח נקי, באגס חומק מהטירה. סם והדרקון שלו מוסתרים מאחורי סלע שמחכה לבאגס, אבל הדרקון מתעטש על סם שוב, מתריע בפני באגס על נוכחותם. לאחר מכן באגס רץ בחזרה לטירה, ואחריו סם והדרקון (שעוצר לזמן קצר כדי להתעטש שוב). באגס רץ לחדר, סם והדרקון עוקבים אחריו, ואז באגס מתגנב החוצה ונועלת את הדלת למה שמוצג כעת כמחסן חומרי נפץ. מוקף בכל מיני חומרי נפץ, סם מנסה למנוע מהדרקון להתעטש שוב. בעוד באגס מתרחק מהטירה, הדרקון מתעטש, והמגדל, סם והדרקון עפים כלפי מעלה לעבר הירח בעוד שסם אומר "דרקונים הם עם מטופש". באגס מנופף לשלום ואומר: "להתראות לך". החרב המזמרת קולטת את זה ומתחילה לזמזם את "להתראות לך" בזמן שבאגס הולך לדרכו.
פרסים

Knighty Knight Bugs הוא הסרטון היחיד של לוני טונס שזכה בפרס האוסקר לסרט האנימציה הקצר הטוב ביותר בשנת 1959. בכך, הוא ניצח את הסרטים המצוירים 'פול בוניאן' של אולפני וולט דיסני ו- Sidney's Family Tree של חברת Terrytoons. זו היה הסרטון השלישית המועמדת לאוסקר של באגס באני, אחרי ארנב פראי ב -1941  וציד הארנבים של היוואטה ב -1942. האוסקר הוענק לג'ון וו. ברטון, מפיק הסרט המצויר הזה.
בפרק של עלילות טייני טון "Who Bopped Bugs Bunny?", הזכייה באוסקר של Knighty Knight Bugs היא נקודת עלילה מרכזית. אשר שיקף את האובדן האמיתי של הסרטון הקצר של חברת טריטונס בטקס פרסי האוסקר, דמות בשם ספי "סלאפי" סטנלי (פארודיה על "סילי" סידני, כאן דובב על ידי ג'ונתן וינטרס) הובסה עבור פרס שלוסקאר. כתוצאה מכך, סטנלי בז לתעשיית הקולנוע האמריקאית ועבר לצרפת, שם למרות הפיכתו לכוכב לאומי עדיין טיפה טינה מרה לבאגס, שהגיעה לשיאה בעלילת הפרק.
אזכור בסרטונים נוספים

הביטוי "Sir Loin of Beef" שימש בפרודית Bugs Bunny Rabbit Hood על ידי באגס כדי לרמות את השריף הפתי מנוטינגהאם.
הביטוי "סר אוסיס מהכבד" שימש בפארודיה של באגס באני Knight-mare Hare.
הגאג על דרקון נושם אש מטומטם שימש גם ב- Knight-mare Hare ובסדרה המצוירת הזעפן.
הערות שוליים

↑  Beck, Jerry; Friedwald, Will (1989). Looney Tunes and Merrie Melodies: A Complete Illustrated Guide to the Warner Bros. Cartoons. Henry Holt and Co. p. 309. ISBN 0-8050-0894-2.
↑  Lenburg, Jeff (1999). The Encyclopedia of Animated Cartoons. Checkmark Books. pp. 60–62. ISBN 0-8160-3831-7. נבדק ב-6 ביוני 2020. {{cite book}}:  (עזרה)
↑  "1958 Academy Awards". נבדק ב-2007-09-20.
↑  "1958 academy awards". נבדק ב-2007-09-20.
↑  "1940 Academy Awards". נבדק ב-2007-09-20.
↑  "1941 Academy Awards". נבדק ב-2007-09-20.
הבחירות הפרלמנטריות בקנדה 1867

הבחירות הפרלמנטריות בשנת 1867 היו הבחירות הפדרליות הראשונות בקנדה והם התרחשו זמן קצר לאחר איחוד קנדה. היו אלו בחירות לבית הנבחרים הקנדי, הבית התחתון של הפרלמנט של קנדה. הבחירות התקיימו בין ה-7 באוגוסט ל-20 בספטמבר, והיו הראשונות מסוגן בהיסטוריה הקנדית. באותה העת כללה הפדרציה הקנדית רק ארבע פרובינציות (אונטריו, קוויבק, ניו ברנזוויק ונובה סקוטיה). בית הנבחרים המיועד כלל בתוכו 180 חברים. במהלך הבחירות היו ארבע מפלגות:
המפלגה השמרנית של קנדה - יושב ראש המפלגה: ג'ון אלכסנדר מקדונלד, לשעבר ראש ממשלת מושבת קנדה (אונטריו וקוויבק). המפלגה השמרנית הנהיגה מצע פוליטי שקרא לחיבור הפדרציה הקנדית הקיימת עם המושבות הבריטיות המערביות דרך בניית מסילת ברזל שאפתנית בין-יבשתית שתימשך מהאוקיינוס האטלנטי ועד לאוקיינוס השקט בקולומביה הבריטית.
המפלגה הליברלית של קנדה - יושב ראש המפלגה: ג'ורג' בראון (לא רשמי), לשעבר ראש ממשלת מושבת קנדה (אונטריו וקוויבק). המפלגה הליברלית הנהיגה מצע פוליטי שעסק בעיקר בהקמת ממשל פדרלי חזק והשגת אוטונומיה שלטונית נרחבת ממושב השלטון של האימפריה הבריטית בלונדון.
המפלגה השמרנית-ליברלית של קנדה - יושב ראש המפלגה: ג'ון אלכסנדר מקדונלד; מפלגה שהתחרתה בחסותה של המפלגה השמרנית והעמידה את אותו המועמד לראשות הממשלה מטעמה של המפלגה השמרנית.
מפלגת האנטי-קונפדרציה - יושב ראש: ג'וזף הואה; מפלגה שהתנגדה לאיחוד קנדה ורוכזה בעיקר בנובה סקוטיה.
בעלי זכות ההצבעה היו גברים קנדים בעלי כמות מסוימת של רכוש ויותר ממנה. מתוך כלל בעלי זכות ההצבעה הצביעו 74.3% שהיו 361,028 מצביעים בסך הכל. במהלך הבחירות ניצחה המפלגה השמרנית ובת חסותה השמרנית-ליברלית לצידה. הגוש השמרני השיג 100 מושבים בבית הנבחרים ו-93,412 שהיוו 34.8% מכלל קולות הבוחרים. המפלגה הליברלית השיגה 63 מושבים בבית הנבחרים ו-60,818 שהיוו 22.7% מכלל קולות הבוחרים. מפלגת האנטי-קונפדרציה אשר נועדה בעיקרה כדי לנתק את נובה סקוטיה מהפדרציה של איחוד קנדה, השיגה 18 מושבים בבית הנבחרים ו-21,239 קולות, שהיוו 7.9% מכלל קולות הבוחרים.
הקולות האחרים תמכו במועמדים עצמאיים שונים אשר לא השיגו מושבים כלל בבית הנבחרים.
דניאל סטול

דניאל סטול (בשוודית: Daniel Ståhl; נולד ב-27 באוגוסט 1992) הוא אתלט שוודי, האלוף האולימפי (טוקיו 2020), אלוף העולם (דוחה 2019), סגן אלוף עולם (לונדון 2017) וסגן אלוף אירופה (ברלין 2018) בזריקת דיסקוס. בשנים 2016–2019 דורג ראשון בעולם. מדורג במקום הרביעי בכל הזמנים בזריקת דיסקוס (71.86 מטר).
ביוגרפיה

בילדותו היה סטול שחקן הוקי קרח. כשהיה בן 15 פרש ושנה לאחר מכן החל להתאמן באתלטיקה. סטול מעיד כי בתחילה הוא לא התייחס אל זריקת הדיסקוס ברצינות, אך לאחר שהתחרה באליפות שוודיה ב-2011, שיפר את שיאו האישי בצורה ניכרת וזכה לתשואות מהקהל, הוחדרה בו מוטיבציה להתאמן יותר. מאוחר יותר באותה שנה חבר למאמנו הנוכחי, וסטין הפסטיינסון.
ביוגרפיה > 2015

באליפות העולם שנערכה בבייג'ינג באוגוסט 2015 סיים סטול במקום חמישי בזריקת דיסקוס בתוצאה של 64.73 מטר.
ביוגרפיה > 2016

באליפות אירופה שנערכה באמסטרדם בתחילת יולי 2016 סיים סטול במקום חמישי בזריקת דיסקוס בתוצאה של 64.77 מטר. באולימפיאדת ריו דה ז'ניירו (2016) הוא סיים במקום 14 בזריקת דיסקוס בתוצאה של 62.26 מטר.
ביוגרפיה > 2017

בתחרות שנערכה בסולנטנה ב-29 ביוני 2017 קבע סטול בזריקת דיסקוס שיא שוודיה חדש של 71.19 מטר תוצאה שדירגה אותו במקום התשיעי בכל הזמנים. באליפות העולם שנערכה בלונדון באוגוסט אותה שנה הוא זכה במדליית כסף בזריקת דיסקוס בתוצאה של 69.19 מטר, אחרי אנדריוס גודזיוס מליטא (69.21 מטר) ולפני מייסון פינלי מארצות הברית (68.03 מטר).
ביוגרפיה > 2018

באליפות אירופה שנערכה בברלין ב-2018 זכה סטול במדליית כסף בזריקת דיסקוס בתוצאה של 68.23 מטר, אחרי אנדריוס גודזיוס (68.46 מטר) ולפני לוקאס וייסהיידינגר מאוסטריה (65.14 מטר).
ביוגרפיה > 2019

בתחרות שנערכה בשוודיה בחודש יוני, שיפר סטול את שיאו השוודי לאחר שזרק את הדיסקוס למרחק של 71.86 מטר, תוצאה שמדרגת אותו במקום הרביעי בכל הזמנים, ביחד עם יורי דומצ'ב מברית המועצות.
ביוגרפיה > 2019 > אלוף עולם

באליפות העולם שנערכה בדוחה בספטמבר 2019 זכה סטול במדליית זהב בזריקת דיסקוס בתוצאה של 67.59 מטר, לפני פדריק דקרס מג'מייקה (66.94 מטר) ולוקאס וייסהיידינגר (66.82 מטר).
ביוגרפיה > 2021 > אלוף אולימפי

באולימפיאדת טוקיו (2020) זכה סטול במדליית זהב בזריקת דיסקוס בתוצאה של 68.90 מטר, לפני בן ארצו סימון פטשון (67.39 מטר) ולוקאס וייסהיידינגר (67.07 מטר).
שיאים אישיים > אצטדיון

הדיפת כדור ברזל: 19.38 מטר (2016)
זריקת דיסקוס: 71.86 מטר (2019)
הערות שוליים

↑  THAT MOMENT WHEN… STAHL CELEBRATED HIS FIRST 55-METRE THROW, באתר התאחדות האתלטיקה הבינלאומית.
| --- | --- |
בקרת זהויות :  World Athletics: 14375325
האמנה הבין-לאומית לבטיחות החיים בים

האמנה הבין-לאומית לבטיחות החיים בים (אנגלית: International Convention for the Safety of Life at Sea, ר"ת SOLAS) היא האמנה המרכזית להגנה על בטיחות אוניות סוחר. גרסתה הראשונה של האמנה התקבלה בשנת 1914 לאחר טביעתה של טיטניק. האמנה קבעה את מספרן של סירות ההצלה הנדרשות על כל אונייה וציוד חירום אחר, וכן נוהלי בטיחות, כולל הדרישה להאזנה מתמדת ברשת הקשר.
גרסאות מאוחרות יותר של האמנה נתקבלו בשנים 1929, 1948, 1960 ו-1974. האמנה משנת 1960, אשר נכנסה לתוקפה בשנת 1965, הייתה ההישג המשמעותי הראשון של ארגון הימאות הבין-לאומי לאחר היווסדו והציגה התקדמות משמעותית בעדכון תקנות הימאות המסחרית לאור התפתחויות טכנולוגיות בשטח הספנות. בשנת 1974 הוחלט לפשט את תהליך עדכון ושינוי האמנה. במקום כינוס אספת המדינות החברות באמנה וגיוס תמיכתן לשינויים, תיקון האמנה נעשה על יסוד הסכמה משוערת של החברות והתיקונים נכנסים לתוקף אלא אם כן המדינות החברות, שלהן אוניות במעמס מינימום מסוים, מגישות התנגדויות.  מאז, הוכנסו לאמנה מספר שינויים ותיקונים. בין השינויים הבולטים היו תיקוני האמנה בשנת 1988 לאור תקנות הרדיו הבין-לאומיות משנת 1987, אשר הנהיגו את השימוש במערכת מצוקה ובטיחות ימית גלובלית (אנגלית: Global Maritime Distress Safety System), במקום קוד מורס שהיה נהוג עד לאותה עת. חובת השימוש במערכת ה-GMDSS נכנס לתוקף ב-1 בפברואר 1992.
סעיפי האמנה לפי נושאיהם

האמנה הבין-לאומית לבטיחות החיים בים מחולקת לפרקים הבאים:
פרק I - הוראות כלליות
פרק II-1 - בניית אוניות - חלוקת משנה ויציבות, מתקני מכונאות וחשמל
פרק II-2 - בטיחות אש, גילוי שריפות וכיבויין
פרק III - מתקנים להצלת חיים ונהלים
פרק IV - תקשורת רדיו
פרק V - בטיחות בניווט
פרק VI - הובלת מטענים
פרק VII - הובלת מטענים מסוכנים
פרק VIII - אוניות בכוח גרעיני
פרק IX - הנחיות לתפעול בטיחותי של אוניות
פרק X - אמצעי בטיחות לכלי שיט במהירות גבוהה
פרק XI-1 - אמצעים מיוחדים לקידום בטיחות בים
פרק XI-2 - אמצעים מיוחדים לקידום ביטחון בים
פרק XII - אמצעי בטיחות נוספים לאוניות צובר
ראו גם

בטיחות בתחבורה
מרכז תאום והצלה בים
התקנות הבין-לאומיות למניעת התנגשויות בים (אנ')
דיוקן האמן כפילוקטטס צעיר

| --- | --- |
 תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 מידע כללי
 פַּסל:  יגאל תומרקין
 תאריך יצירה:  1966-1965
 טכניקה וחומרים:  ברונזה
 ממדים בס"מ
 רוחב:  37 ס״מ 
 גובה:  89 ס״מ 
 עומק:  47 ס״מ 
 נתונים על היצירה
 מספר יצירה:  B95.0591 
 מיקום:  מוזיאון ישראל ירושלים
 
"דיוקן האמן כפילוקטטס צעיר" הוא פסל מאת יגאל תומרקין, שנוצר בין השנים 1965–1966. אחד מעותקי הפסל נמצא באוסף מוזיאון ישראל, ירושלים.
תיאור

שמו של הפסל "דיוקן האמן כפילוקטטס צעיר" מתייחס לספרו של ג'יימס ג'ויס "דיוקן האמן כאיש צעיר", המתאר את התגבשות תודעתו העצמית של הסופר. הפסל דומה באיקונוגרפיה וקומפוזיציה שלו לפסל אחר של תומרקין מעותה עת - "דיוקן האמן כלוחם צעיר". תומרקין בחר להציג את עצמו בדמותו של פילוקטטס, קשת מן המיתולוגיה היוונית שננטש על אי ומנהל מאבק ממושך בכוחות פנימיים וחיצוניים.
הפסל עשוי כאסמבלאז' שנוצק בברונזה. עיניו עצומות ופיו פתוח. דמותו של האמן מוצגת כדמות כחושה או כמעין בובה, המגיחה מתוך מבנה דמוי אבן או מצבה. ייתכן כי מבנה זה מרמז על מבנה המערה שבה הסתתר פילוקטטס. פני הדמות הן דיוקן עצמי של תומרקין. פנים אלו ממורקות, תהליך המעניק להן צבע בהיר ומבריק. במקום שבו היה אמור להימצא הגוף מגיחים כנים של כלי נשק שונים. בעוד רגל ימין של הדמות קטועה, רגלו השמאלית מתוחה לפנים.
הערות שוליים

↑  ראו: צלמונה, יגאל, 100 שנות אמנות ישראלית, מוזיאון ישראל, ירושלים, 2010, עמ' 236-235
| יגאל תומרקין |
| --- | --- | --- |
| פיסול | שעון בארוקי (1957) • דיוקן האמן כלוחם צעיר (1965) • דיוקן האמן כפילוקטטס צעיר (1966) • אנדרטת השלום (1966) הכניסיני תחת כנפך (1966) • הוא הלך בשדות (1967) • סדרת האסטרונאוטים • מצפור ערד (1968) • קצבים (1969-1968) • עידן המדע (1969) • מלנכוליה (פסל) (1972) • גן שעוני השמש (1972) • התרחשויות (1972) • קיר רפלקטיבי (1978-1975) • השיר על האדמה (1978) • מחווה לרוברט קאפה (1985) • שבת של מכשפות (1988) • ?Macht Arbeit Frei ‏(1992) • שבעת עמודי החכמה שלי (1992) |  |
| ציור והדפס | פאניקה אודות מכנסיים (1961) • דיוקן עצמי 1975 (1975) • פייטה, פייר פאולו פאזוליני (1979) • קרב העיוורים והחזירה - להיינריך פון קלייסט (1979) • מחווה לקולנוע (1979) • שר היער - מחווה למישל טרונייה (1986-1985) • סוס העץ מיכאל (1987) |  |
| אנדרטאות | ביג צ'יף (1968) • אנדרטת הבקעה (1972) • אנדרטה לנופלים (אשקלון) (1972) • אנדרטה לשואה ולתקומה (1975) • אנדרטה לזכר חללי המשחתת אילת (1994) |  |
הגנים הבוטניים של כרייסטצ'רץ'

| --- | --- |

 מידע כללי
 תאריך הקמה:  1863 
 נתונים ומידות
 שטח:  21±1 הקטאר
 מיקום
 מדינה:  ניו זילנד ניו זילנד
 מיקום:  Christchurch City 
 קואורדינטות:  43°31′50″S 172°37′16″E﻿ / ﻿43.530417°S 172.621153°E﻿ / -43.530417; 172.621153
 אתר רשמי
 
מזרקה בגנים הבוטניים של כרייסטצ'רץ'
הגנים הבוטניים של כרייסטצ'רץ (באנגלית: Christchurch Botanic Gardens) הם גנים בוטניים הממוקמים במרכז העיר כרייסטצ'רץ' שבאי הדרומי של ניו זילנד.
הגנים נוסדו בשנת 1863 באירוע שנערך ב-9 ביולי, עת שנשתל עץ אלון אנגלי לרגל נישואי אדוארד השביעי, מלך הממלכה המאוחדת והנסיכה אלכסנדרה מדנמרק.
שטחם של הגנים 210 דונמים והיקפו 5 קילומטרים. הגנים ממוקמים בעיקול הנהר אבון בסמוך לפארק האגלי.
בגנים שטחים נרחבים המוקדשים לצמחייה הטבעית של ניו זילנד.
בגנים מצויים בין היתר גן תבלינים (שנפתח בשנת 1986), גן ורדים ובו 250 מיני ורדים, אוספי צמחים מרחבי העולם.
בית קנינגהאם (Cunningham house) המצוי בפארק הוא חממה הבנויה בסגנון אדריכלות ויקטוריאנית ובה אוסף של פרחים טרופיים וכן אוסף סחלבים וצמחים טורפים.
בגנים ביתן קקטוסים וביתן שרכים, וכן גן סלעים.
הבחירות הפרלמנטריות בפקיסטן (2024)

ב־8 בפברואר 2024 נערכו הבחירות לאספה הלאומית של פקיסטן, הבית התחתון של הפרלמנט הפקיסטני. שתי המפלגות הגדולות הן הליגה המוסלמית הפקיסטנית (N) בראשות נוואז שריף ומפלגת העם הפקיסטנית של בילאוול בהוטו זרדרי (אנ'). מפלגת פקיסטן טהרק-א-אנסאף (אנ') של ראש הממשלה המודח עימראן ח'אן נשלל מעמדה כמפלגה ומועמדיה מתמודדים כעצמאיים.
בבחירות הקודמות, שנערכו ביולי 2018, ניצחה מפלגת פקיסטן טהרק-א-אנסאף, ומנהיגה עימראן ח'אן מונה לראש ממשלת פקיסטן.
ב־8 במרץ 2022 הודיעו מפלגות האופוזיציה על כוונתן לקיים הצבעת אי-אמון בח'אן, שאיבד את הרוב בפרלמנט הפקיסטני. ב־3 באפריל פיזר נשיא פקיסטן עאריף עלוי את הפרלמנט, בעקבות הצעתו של ח'אן, וסגן יושב ראש הפרלמנט ביטל את הצבעת האי־אמון. בעקבות כך היו צפויות להיערך בחירות בתוך שלושה חודשים מעת פיזור האספה. בית המשפט העליון של פקיסטן קבע כי דחיית ההצעה נעשתה שלא כדין, וב־10 באפריל הודח 2022 עימראן ח'אן מראשות ממשלת פקיסטן בהצבעת אי אמון בפרלמנט הפקיסטני. זאת לאחר שבעלי בריתו ומפלגה מרכזית שהייתה שותפה בקואליציה שלו נטשו אותו. שהבז שריף הושבע לראש הממשלה במקומו, אך מפלגתו של ח'אן החרימה את ישיבות הפרלמנט הפקיסטני וחבריה התפטרו במחאה.
ב־10 באוגוסט 2023 פוזרה האספה הלאומית של פקיסטן על ידי נשיא פקיסטן עאריף עלוי, בהתאם הבחירות היו אמורות להיערךעד ל־8 בנובמבר 2023 לכל המאוחר. עם זאת ועדת הבחירות של פקיסטן הודיעה כי לא תוכל לקיים בחירות עד פברואר 2024 עקב מפקד האוכלוסין שתוצאותיו נקבעו ב־5 באוגוסט 2023 ודרשו את קביעתם מחדש של מחוזות הבחירה.
במרץ 2024 האספה הלאומית של פקיסטן בחרה בשהבז שריף לראש ממשלת פקיסטן בראשות ממשלת קואוליציה.
הערות שוליים

↑  Pakistan HIGHLIGHTS | Imran Khan de-notified as Prime Minister of Pakistan, India Today, ‏3 באפריל 2022
↑  חיים איסרוביץ, ‏דרמה פוליטית בפקיסטן: ראש הממשלה הודח בהצבעת אי אמון, באתר מעריב אונליין, 9 באפריל 2022
↑  פקיסטן: ראש הממשלה הודח בהצבעת אי אמון, באתר ערוץ 7, 11 באפריל 2022
↑  כינה את נתניהו "היטלר החדש": ראש ממשלה חדש לפקיסטן, באתר ynet, 11 באפריל 2022
↑  Reuters, Shehbaz Sharif elected Pakistan's Prime Minister for second time, India Today, ‏3 במרץ 2024
הגנים הבוטניים של סוחומי

| --- | --- |

 מיקום:  סוחומי, גאורגיהרפובליקת אבחזיה
 תקופת הפעילות:  1840–הווה (כ־184 שנים) 
 מייסדים:  ניקולאי ראיבסקי 
 קואורדינטות:  43°00′22″N 41°01′25″E﻿ / ﻿43.006111111111°N 41.023611111111°E﻿ / 43.006111111111; 41.023611111111
  (למפת אבחזיה מוגדלת) סוחומי גגרה גודאותה אוצ'מצ'ירה רוסיה גאורגיה הים השחורהגנים הבוטניים של סוחומי(למפת אבחזיה רגילה) סוחומי גגרה גודאותה אוצ'מצ'ירה רוסיה גאורגיה הים השחורהגנים הבוטניים של סוחומי
 
הגנים הבוטניים של סוחומי הם אחד מהגנים בוטניים העתיקים בקווקז. הוא נוסד בשנת 1840 בשם הגנים הבוטניים-הצבאיים של סוחום קלה, על ידי מפקד ביצורי הים השחור של האימפריה הרוסית, נ. נ. רייבסקי. הגנים הוקמו מתוך כוונה לקבל מושג על הצמחים החדשים במחוז (במיוחד תה ופרי הדר).
במהלך המלחמות הרוסיות-עות'מאניות, בין השנים 1853–1855 וכן 1877–1878, בזזו כוחות עות'מאנים את הגנים. בשנת 1889 עברו הגנים לידי הרשויות המוניציפליות, ובשנת 1894 הוחל בתוכנית שיחזור הצמחים.
הבחירות הפרלמנטריות בקנדה 1891

הבחירות הפרלמנטריות השביעיות במספרן בקנדה מאז הקמתה באיחוד קנדה התקיימו ב-5 במרץ 1891 והיו בחירות לבית הנבחרים הקנדי, הבית התחתון בפרלמנט של קנדה. במהלכן של הבחירות התחרו שלוש מפלגות מרכזיות: המפלגה השמרנית של קנדה; בראשות ראש הממשלה המכהן, ג'ון אלכסנדר מקדונלד, שהיו בשלטון עוד מאז הבחירות הפרלמנטריות של 1878, המפלגה השמרנית-ליברלית של קנדה שהייתה בת חסותה של המפלגה השמרנית והריצה כמו כן את מקדונלד בתור מועמד לראשות הממשלה והמפלגה הליברלית של קנדה, אשר בראשותו של וילפריד לורייה, ראש האופוזיציה, שהחליף את אדוארד בלאק בהנהגת המפלגה הליברלית.
כרזת בחירות שמרנית.
במהלך הבחירות היו מספר מועמדים עצמאיים, חלקם נוטים למפלגה הליברלית וחלקם נוטים למפלגה השמרנית. כמו כן, היו מספר מפלגות קטנות נוספות שהתחרו: המפלגה הלאומנית, המפלגה הלאומנית השמרנית (שהשיגה 1,271 קולות בלבד), המפלגה הפרוגרסיבית (שהשיגה 468 קולות) ומפלגת שוויון הזכויות (שהשיגה 2,455 קולות). הבחירות הסתיימו בניצחון שמרני ובהישארותו של מקדונלד בתור ראש ממשלה לקדנציה שישית. השינוי בהצבעה היה מינורי אך היטיב עם המפלגה הליברלית, שהשיגה 10 מושבים נוספים בבית הנבחרים. לורייה נשאר יושב ראש המפלגה הליברלית עד הבחירות הפרלמנטריות של 1921. לעומתו, ראש הממשלה מקדונלד נפטר בתפקידו עקב שבץ מוחי זמן קצר לאחר ניצחונו בבחירות.